Datasets:

ZurabDz
/

geo_small_corpus

Dataset card Data Studio Files Files and versions Community

Split (1)

train · 7.38M rows

text stringlengths 1 64.4k
მთავრობის გადაწყვეტილებით, საქართველოს თავდაცვის ძალები, სხვა უწყებებთან თანამშრომლობით, COVID-19-ის ეპიდემიასთან დაკავშირებული საფრთხეების შემცირებისა და საზოგადოებრივი უსაფრთხოების უზრუნველყოფის ღონისძიებებში პირველივე დღიდან ჩაერთო. ქვეყნის მთელ ტერიტორიაზე კარანტინის გამოცხადების შემდეგ დაწესებულ გამკაცრებულ შეზღუდვებს თავდაცვის ძალები, შინაგან საქმეთა სამინისტროსთან ერთად, 24-საათიან საგანგებო რეჟიმში აკონტროლებს.
თავდაცვის ძალები საკონტროლო გამშვებ პუნქტებზე წარმოდგენილია სამი ძირითადი ელემენტით: ქვეითები, რომლებიც უშუალოდ ახორციელებენ პირთა გადაადგილების კონტროლს, სამედიცინო პერსონალი, რომელიც ამოწმებს მოსახლეობის ჯანმრთელობის პირველად მდგომარეობას და საინჟინრო ელემენტი, რომელიც ტრანსპორტის დეზინფექციას უზრუნველყოფს.
ჩვენს სამხედრო მოსამსახურეებს კრიზისული ვითარების დროს მოქმედების უდიდესი გამოცდილება და ნატო-ს სტანდარტების შესაბამისი უმაღლესი დონის მომზადება აქვთ. ამდენად, თავდაცვის ძალებზე დაკისრებული კომპონენტი უმაღლეს დონეზე სრულდება. სამხედრო მოსამსახურეები უდიდეს მხარდაჭერას უწევენ ცალკეულ სამინისტროებს კრიზისის მართვასა და პრევენციაში.
ეკონომიკისა და მდგრადი განვითარების მინისტრმა, ნათია თურნავამ საქართველოს რესტორატორთა ასოციაციის ხელმძღვანელებთან ონლაინ შეხვედრა გამართა.
შეხვედრაზე განხილული იყო მთავრობის ანტიკრიზისული პროგრამა, ასევე ის გამოწვევები, რომელთა წინაშეც ბიზნესსექტორი ახალი კორონავირუსის პანდემიის გამო დადგა.
ონლაინ შეხვედრაში ასევე მონაწილეობდნენ მინისტრის მოადგილეები ეკატერინე მიქაბაძე და ირაკლი ნადარეიშვილი, ასევე ტურიზმის ეროვნული ადმინისტრაციის ხელმძღვანელი მარიამ ქვრივიშვილი.
შეხვედრაზე ნათია თურნავამ სარესტორნო ბიზნესის წარმომადგენლებს დეტალური ინფორმაცია მიაწოდა მთავრობის ანტიკრიზისული სტიმულირების პროგრამის შესახებ, რომლის მიზანსაც სხვადასხვა ბიზნეს სექტორის ხელშეწყობა წარმოადგენს. მათ შორისაა, სარესტორნო ბიზნესი, რომელიც კორონავირუსის შედეგად მნიშვნელოვნად დაზარალდა.
ნათია თურნავას განცხადებით, საქართველოში სარესტორნო ბიზნესი ერთ-ერთი ყველაზე საამაყო დარგია.
„ეს არის ჩვენი სიმდიდრე და სიამაყე, მაგრამ დღეს ამ დარგს ძალიან გაუჭირდა. ჩვენ დიდი ყურადღებით შევისწავლით დარგის წინაშე არსებულ გამოწვევებს და მათ ჩვენს სამოქმედო გეგმაში ავსახავთ,“ – აღნიშნა მინისტრმა.
ინფორმაციას ეკონომიკისა და მდგრადი განვითარების სამინისტრო ავრცელებს.
30 აპრილი საქართველოს თავდაცვის ძალების დღეა. დღეს ქართული არმია დაარსებიდან 29-ე წლისთავს აღნიშნავს.
1990 წლის დეკემბერში საქართველოს რესპუბლიკის უზენაესი საბჭოს დადგენილებით, საქართველოს შინაგან საქმეთა სამინისტროსთან შინაგანი ჯარები – ეროვნული გვარდია შეიქმნა. ქართული არმიის შემდგომი განვითარება ეროვნული გვარდიის საფუძველზე მოხდა.
1991 წლის 24 აპრილს საქართველოს მინისტრთა კაბინეტმა განკარგულება გამოსცა, რომელიც წვევამდელთა სავალდებულო სამხედრო სამსახურში გაწვევას ეხებოდა. 30 აპრილს არმიაში გაწვევა ოფიციალურად დაიწყო, სწორედ ეს დღე გახდა ქართული ჯარის დაარსების ათვლის წერტილი.
ინფორმაციას საქართველოს თავდაცვის სამინისტრო ავრცელებს.
რუსეთის შეიარაღებულ ძალებში კორონავირუსით თითქმის ათასი სამხედროა ინფიცირებული. შესაბამის მონაცემებს რუსეთის თავდაცვის სამინისტრო ავრცელებს.
უწყების ცნობით, შეიარაღებულ ძალებში ჩატარებული მასობრივი ტესტირების შედეგად, კორონავირუსი 960 სამხედრო მოსამსახურეს დაუდასტურდა.
სამინისტროს ინფორმაციით, ინფიცირებულთაგან 327 მკურნალობას სამხედრო ჰოსპიტლებში გადის. 217 იზოლატორებში, 408 ჯარისკაცი სახლებშია იზოლირებული, რვა ინფიცირებული კი სამოქალაქო სამედიცინო დაწესებულებაში იმყოფება.
„კოვიდ-19“-ითვინფიცირებულ სამხედროებს შორის ორის მდგომარეობა მძიმეა.
ამას გარდა, კორონავირუსით ინფიცირება დაუდასტურდა რუსეთის სამხედრო სასწავლებლების 1041 კურსანტს.
რუსეთის ხელისუფლების ოფიციალური მონაცემებით, ქვეყანაში დადასტურებულია კორონავირუსის 99 399 შემთხვევა, გარდაიცვალა 972 ინფიცირებული, ხოლო გამოჯანმრთელდა 10 286 ადამიანი.
ამერიკის შეერთებულ შტატებში კორონავირუსით გარდაცვლილთა რაოდენობამ 60 ათასს გადააჭარბა. შესაბამის ინფორმაციას „სიენენი“ ჯონს ჰოპკინსის უნივერსიტეტის მონაცემებზე დაყრდნობით ავრცელებს.
უნივერსიტეტის მონაცემებით, ბოლო ერთ დღეში აშშ-ში „კოვიდ-19“-ით ინფიცირებული 2 120 ადამიანი გარდაიცვალა. ამგვარად, მსხვერპლთა საერთო რაოდენობამ 60 475 შეადგინა.
ქვეყანაში გამოვლენილია კორონავირუსის 1 036 652 შემთხვევა, საიდანაც 24 ათასზე მეტი ბოლო ერთ დღეში დადასტურდა.
ამერიკის შეერთებული შტატები კორონავირუსით ინფიცირებულთა და გარდაცვლილთა რაოდენობით მსოფლიოში პირველ ადგილზეა.
აშშ-ის პრეზიდენტი დონალდ ტრამპი აცხადებს, რომ მომავალი კვირიდან ქვეყნის შიგნით ვიზიტებს განაახლებს. მისი თქმით, ის არიზონაში გამგზავრებას გეგმავს.
როგორც „სიენენი“ იტყობინება, ამის შესახებ დონალდ ტრამპმა თეთრ სახლში მედიასთან განაცხადა.
„კოვიდ-19“-ის პანდემიის გამო დონალდ ტრამპს უკვე რამდენიმე კვირაა, ვაშინგტონი არ დაუტოვებია.
„ვფიქრობ, მომავალ კვირას არიზონაში გავემგზავრები. ამას ველოდებით. ასევე ვიმედოვნებთ, რომ ძალიან მალე ოჰაიოშიც ჩავალ. ჩვენ დავიწყებთ მოძრაობას”, – აღნიშნა დონალდ ტრამპმა.
ტრამპმა ასევე იმედი გამოთქვა, რომ ახლო მომავალში აშშ-ში მასობრივი ღონისძიებების გამართვის შესაძლებლობა იქნება.
ნუ გამოვიყენებთ შერბილებულ ღონისძიებებს ბოროტად და ცოტა ხანი კიდევ დავრჩეთ სახლში, – ამის შესახებ თბილისის ინფექციური საავადმყოფოს ხელმძღვანელმა, თენგიზ ცერცვაძემ განაცხადა.
მისივე თქმით, ქვეყანა სერიოზულ გზაგასაყარზეა.
„ორშაბათიდან დაიწყო შერბილება ზომების და ეტაპობრივად დაანონსებულია ზოგიერთი შეზღუდვების შერბილება. მინდა გითხრათ, რომ ვართ ძალიან სერიოზულ გზაგასაყარზე. ერთის მხრივ, ყველამ ვიცით, რომ რაც უფრო მკაცრი იქნება შეზღუდვები, მით უფრო ადვილია ეპიდემიის შეჩერება. სხვა საქმეა, ვეთანხმებით თუ არა ამ შეზღუდვებში ყოფნას. ადამიანები ვართ და ყველას გვიჭირს გარკვეული შეზღუდვა. ვიღაცას არსებობა უჭირს და ყოველდღიური გამომუშავებით ირჩენდა თავს და სარჩო დაკარგა. ამიტომ მოითხოვენ, რომ შეზღუდვები შერბილდეს და უნდა შერბილდეს.
მიმაჩნია, რომ მთავრობამ სწორად გადაწყვიტა, რომ უნდა შეერბილებინა. მაგრამ ეს შეიცავს მეორე საფრთხეს, ის რაც გვქონდა მიღწეული, ინფიცირებულთა და გარდაცვლილთა ერთ-ერთი მცირე რაოდენობა ევროპაში, ეს შეიძლება კითხვის ნიშნის ქვეშ დადგეს და წყალში გადავყაროთ. ნუ გამოვიყენებთ შერბილებულ ღონისძიებებს ბოროტად და ცოტა ხანი კიდევ დავრჩეთ სახლში“,- განაცხადა ცერცვაძემ.
აზერბაიჯანში ბოლო დღე-ღამის განმავლობაში კორონავირუსი 49 ადამიანს დაუდგინა, გამოჯანმრთელდა 46 პაციენტი, ერთი ინფიცირებული კი გარდაიცვალა. შესაბამის მონაცემებს აზერბაიჯანული სააგენტო „ტრენდი“ მინისტრთა კაბინეტთან არსებულ ოპერატიულ შტაბზე დაყრდნობით ავრცელებს.
ოპერატიული შტაბის ინფორმაციით, სულ ქვეყანაში დადასტურებულია „კოვიდ-19“-ის 1 766 შემთხვევა, გარდაცვლილთა რაოდენობა კი 23-ს შეადგენს.
ამასთან, გამოჯანმრთელებულია 1 267 ადამიანი. ამჟამად აზერბაიჯანის საავადმყოფოებში მკურნალობას განაგრძობს 476 ინფიცირებული, მათგან 18-ის მდგომარეობა მძიმეა.
ჩვენ მოვახერხეთ მთავარი, არ დავუშვით ეპიდემიის დრამატული სწრაფი ზრდა, – ამის შესახებ თბილისის ინფექციური საავადმყოფოს ხელმძღვანელმა, თენგიზ ცერცვაძემ განაცხადა.
თუმცა, როგორც ცერცვაძე აცხადებს, ის არ ფიქრობს, რომ პიკს უკვე მივაღწიეთ და ხვალიდან შეიძლება ინფიცირებულთა რაოდენობის კლება წავიდეს.
„ჩვენ მოვახერხეთ მთავარი, რომ არ დავუშვით ეპიდემიის დრამატულად სწრაფი ზრდა, რათა გვქონოდა არა რამდენიმე ასეული, არამედ რამდენიმე ათეული შემთხვევა. მაგრამ ის, რომ პიკს უკვე მივაღწიეთ და ხვალიდან შეიძლება კლება წავიდეს, პირადად მე ასე არ ვფიქრობ. თუმცა ვიცი, რომ ზოგიერთი ჩემი კოლეგა განსხვავებული აზრის არის.
მიმაჩნია, რომ უახლოესი ერთი კვირის განმავლობაში იქნება კიდევ ზრდა, მაგრამ ეს იქნება რამდენიმე ათეული დღეში და არა რამდენიმე ასეული. შემდეგ მივაღწევთ პიკს და ეს პიკი მინდა იყოს პლატო და არა ციცაბო. შემდეგ ეს პლატო გაგრძელდება, სავარაუდოდ, ერთი, ორი, სამი კვირა და მერე უნდა წავიდეს დაღმავალი გზით ეპიდემია. ეს არის ჩემი პირადი მოსაზრება, რომელიც შესაძლოა, განპირობებულია სურვილით, რომ მინდა ასე იყოს“, – განაცხადა თენგიზ ცერცვაძემ.
სააკაშვილი რომ დაინიშნოს, მერე თვითონ მიხვდება უკრაინა, თუ რასთან აქვს საქმე, – ამის შესახებ პარლამენტის პირველმა ვიცე-სპიკერმა, გია ვოლსკიმ საქართველოს პირველი არხის გადაცემაში „მოამბე“ განაცხადა.
„უკრაინა თვითონ მიხვდება, თუ რასთან აქვს საქმე. ადამიანთან, რომელსაც არანაირი კოორდინაცია არ შეუძლია, არაფრის. ერთადერთი, რა რესურსიც გააჩნია, ის არის, თუ ყველაფერი მას ემორჩილება, იმ პირობებში, რაც საქართველოში დაატრიალა. უკრაინა გაცილებით დიდია, იქ გაცილებით რთული პრობლემებია და ამას აუცილებლად მოჰყვება დაპირისპირების ტალღა იმ ძალების მხრიდან, რომლებიც ამ სცენარის უკან დგანან. ეს ძალები არიან. ერთ ძალას უნდა, სააკაშვილი მეორე ძალის წინააღმდეგ გამოიყენოს. იგივე, რაც ხდებოდა ოდესის ოლქში“, – განაცხადა ვოლსკიმ.
მისი თქმით, ეს საკითხი ორ ქვეყანას შორის უხერხულობას ქმნის.
„საერთაშორისო ურთიერთობების სტანდარტია ის, რომ რაც არ უნდა მსუბუქი იყოს ვერდიქტი, რომელიც სასამართლოს სამმა ინსტანციამ გამოიტანა და რაც არ უნდა მსუბუქი იყოს სტრასბურგის დადგენილება, რომელიც ამბობს, რომ სააკაშვილი მთელი თავისი სახელმწიფო სტრუქტურებით მონაწილეობდა, რათა ერთ კონკრეტულ საქმესთან დაკავშირებით სამართალი არ დამდგარიყო, ეს ყველაფერი რომ შეუმჩნეველ თემად გვერდზე გადავდოთ, ორ სახელმწიფოს შორის ურთიერთობის ეს ასპექტი არის, როგორც აქსიომა. ამის გაკეთება არ შეიძლება, ვინაიდან ჩვენც უხერხულ მდგომარეობაში ვართ და უკრაინაც პრინციპში, უნდა იყოს ჩვენ მიმართ უხერხულ მდგომარეობაში“, – განაცხადა ვოლსკიმ.
გადაცემის წამყვანის შეკითხვაზე, ისევ დგას თუ არა დღის წესრიგში უკრაინაში რეფორმების საკითხებში ვიცე პრემიერად მიხეილ სააკაშვილის შესაძლო დანიშვნის საკითხი, გია ვოლსკიმ განაცხადა, რომ როგორც ამბობენ, ეს საკითხი დღის წესრიგიდან მოიხსნა, მაგრამ უკვე გულდასაწყვეტია ის, რომ „სლუგა ნაროდა“-მ არა მარტო ქართულ მხარეს მიაყენა შეურაცხყოფა, არამედ უკრაინელებსაც სერიოზული სილა გააწნა.
„სილა გააწნა, ცოტა არადიპლომატიური მგონია, მაგრამ სხვა ვარიანტიც რომ იქნას განხილული, ეს საკითხი ვფიქრობ, სერიოზული შენატანი იქნება იმ ნეგატიურ პროცესებში, რისი ოსტატებიცაა მთელი ეს გუნდი, ვინც დღეს უკრაინაში იმყოფება სააკაშვილის მეთაურობით. ისინი ნებისმიერ ადგილს გამოიყენებენ იმისთვის, რომ საქართველოში დესტრუქციული პროცესები დაიწყოს და დესტაბილიზაცია მოხდეს. ეს არის ორჯერ-ორი ოთხი, რაც ყველამ კარგად იცის. აქედან გამომდინარე, უხერხულობა ძალიან სერიოზულია. არ მინდა, შევარბილო. არ მგონია, რომ დღეს ეს საკითხი დღის წესრიგიდან არის მოხსნილი. თუ ვიცე პრემიერობა არა, მაშინ სხვა რაღაც პოზიციაა სახელისუფლო სისტემაში“, – განაცხადა ვოლსკიმ.
მისივე თქმით, პოლიტიკოსი ოპოზიციონერიც რომ იყოს, არ შეიძლება, ამ პოზიციას იცავდეს, რადგან ასეთი რამ სახელმწიფოთა შორის ურთიერთობებს არ უხდება და უკრაინა-საქართველოს შორის ეს თემა გაუგებრობას შემოიტანს.
„ამათ მოსწონთ. როგორ შეიძლება, ამას იცავდე თუნდაც, ოპოზიციური პლატფორმიდან, გინდ „ნაციონალური მოძრაობის“ კლასტერის ნებისმიერი წარმომადგენელი?! იმ ერთ-ერთმა უტიფარმა ადამიანმა კიდევ უტიფრობაზე ილაპარაკა“, – განაცხადა გია ვოლსკიმ.
უსიმპტომო პაციენტები, სავარაუდოდ, საქართველოშიც იქნებიან, მაგრამ ვფიქრობ, რომ მათი რიცხვი დიდი არ არის, – ამის შესახებ თბილისის ინფექციური საავადმყოფოს ხელმძღვანელმა, თენგიზ ცერცვაძემ განაცხადა.
„უსიმპტომო პაციენტების რაღაც რაოდენობა არის ყველგან, ყველა ქვეყანაში, სადაც ინფიცირებულთა რაოდენობა ყველაზე მეტია. ამერიკაში მილიონზე მეტი ინფიცირებულია და იქაც არის ეს უსიმპტომო პაციენტები. ყველა ქვეყანაში, ოფიციალურად დარეგისტრირებული პაციენტების გარდა, არიან უსიმპტომო პაციენტები, რომლებიც უსიმპტომო და მცირე სიმპტომებიანი არიან და არ არიან გამოკვლეული, არ იციან, რომ ინფიცირებულები არიან. ჩვენთანაც, სავარაუდოდ, არიან ასეთები, მაგრამ მთელი რიგი პირდაპირი, თუ არაპირდაპირი ნიშნებით ვფიქრობ, რომ მათი რიცხვი დიდი არ არის. რადგან, თუნდაც გამოვიკვლიეთ ოთხასკაციანი კოლექტივი და იქ არავის არ აღმოაჩნდა, უსიმპტომო პაციენტები ბევრნი რომ იყვნენ, იმ 400 კაცშიც ექნებოდა ვიღაცას. ამიტომ ასეთები იქნებიან, მაგრამ იმედია, რომ არ იქნება ბევრი“,- განაცხადა ცერცვაძემ.
ამასთან, თენგიზ ცერცვაძის თქმით, არ იცის, რა რაოდენობით აგრესიული ტესტირება ტარდება, მაგრამ აცხადებს, რომ დღეისთვის გაცილებით მეტ ადამიანს იკვლევენ, ვიდრე აქამდე.
„აგრესიული ტესტირება ძალიან კარგია, მაგრამ აგრესიულ ტესტირებას ინფიცირებულთა რაოდენობა უნდა გაეზარდა, ანუ მეტი უნდა გამოვლენილიყო და არა ნაკლები. წინათ სულ არ იყო აგრესიული ტესტირება და უფრო მეტი იყო ინფიცირებულთა რაოდენობა. მე არ ვიცი, რა რაოდენობის ტესტირება ტარდება, მაგრამ იმაზე მეტს იკვლევენ, ვიდრე იკვლევდნენ.
საქართველოში უკვე შემოვიდა იმდენი ტესტი, რომ სამი დღის შემდეგ გერმანულ სტანდარტზე გადავალთ, – ამის შესახებ თბილისის ინფექციური საავადმყოფოს ხელმძღვანელმა, თენგიზ ცერცვაძემ განაცხადა.
„გადავალთ არა მოვლის ან მკურნალობის სტანდარტზე, არამედ ტესტირების. ანუ იმდენი ტესტირება გვექნება მოსახლეობის ერთეულზე გადაანგარიშებით, რამდენიც იყო გერმანიაში და გერმანიაში იყო ყველაზე მაღალი ევროპაში. რაც შეეხება მიზნობრივ ჯგუფებს, ჯერ ჩვენ რამაც გადაგვარჩინა, ეს არის, რომ ძალიან ცოტა იყო ტესტირება, სულ 0.3% იყო მოსახლეობის გამოკვლეული და ერთ-ერთ ბოლო ადგილზე ვიყავით ტესტირების რაოდენობის მხრივ, მაგრამ მიზნობრივი გამოყენება ყოველთვის სწორი გვქონდა. ეს მცირე რაოდენობის ტესტები გამოყენებული იყო მაქსიმალური სარგებლიანობით. ვიკვლევდით იმათ, ვისი გამოკვლევაც საჭირო იყო. ვინც მოხვდებოდნენ „ცხელების ცენტრში“, ვისაც აღენიშნებოდა ტემპერატურის მატება, ხველა, სიმპტომები და ვისაც ჰქონდა საეჭვო კონტაქტები სავარაუდო ავადმყოფებთან“, – განაცხადა ცერცვაძემ.
მისივე თქმით, ტესტების მიზნობრივი გამოყენება გაფართოვდა.
ამასთან, როგორც თენგიზ ცერცვაძემ აღნიშნა, კორონავირუსზე ტესტირებაში ყველა მოხუცთა თავშესაფარი ჩაერთვება.
„რა თქმა უნდა, მიზნობრივი ჯგუფები უნდა გაფართოვდეს და უკვე გაფართოვდა. „ცხელების ცენტრებში“ მოხვედრილ პაციენტებს და იმ პაციენტებს, ვისაც აღენიშნება სიმპტომები „კოვიდი-19“-ის და ვინც კონტაქტში იყვნენ საეჭვო პირებთან, დაემატა ქვეყნის მასშტაბით ნებისმიერ სამედიცინო დაწესებულებაში მოხვედრილი ნებისმიერი ავადმყოფი, რომელსაც აქვს ფილტვების ანთება და ტემპერატურა. უკვე ყველა მათგანი იტესტება.
გუშინ გვქონდა სერიოზული შეხვედრა და გადაწყდა, რომ ყველა მოხუცთა თავშესაფარი იქნეს გამოკვლეული. ეს ძალიან სერიოზული და ჰუმანური გადაწყვეტილებაა. რადგან ასაკოვან ადამიანებში გაცილებით მაღალია ლეტალობა და თუ ჩვენ ამ მოხუცთა თავშესაფრებს და იმ ადგილებს, სადაც მოხუცები არიან გამოვიკვლევთ, ამით ძალიან კეთილშობილურ საქმეს გავაკეთებთ. მიზნობრივი ჯგუფები უნდა გაფართოვდეს, ჩვენ რეკორდს გამოკვლევებით ვერ დავამყარებთ, თუმცა ამ გამოკვლევების ეფექტურად გამოყენებით უნდა ვაჯობოთ სხვებს. მიზნობრივი გამოკვლევებით“,- განაცხადა ცერცვაძემ.
მოსკოვის ეპარქიის დეკანოზი, კრილატსკოეს რაიონში წმინდა ღვთისმშობლის შობის ტაძრის წინამძღვარი გიორგი ბრეევი კორონავირუსით გარდაიცვალა. ამის შესახებ ინფორმაციას სააგენტო „ტასი“ ავრცელებს.
სასულიერო პირს, რომელსაც კორონავირუსის სიმპტომები გამოუვლინდა, 83 წლის იყო.
დეკანოზ ბრეევის გარდაცვალების გამო სამძიმარი გამოთქვა რუსეთის პატრიარქმა კირილემ. სამძიმრის ტექსტი რუსეთის მართლმადიდებელი ეკლესიის ოფიციალურ ვებგევრდზე გამოქვეყნდა.
იმერეთში სახელმწიფო რწმუნებული ზვიად შალამბერიძე „ჯორჯიან მანგანეზის“ ხელმძღვანელ პირებთან ერთად ზესტაფონის ფეროშენადნობთა ქარხანას ეწვია და სამუშაო პროცესს გაეცნო.
ზვიად შალამბერიძის განცხადებით, პანდემიის პირობებში აღნიშნული საწარმოს მუშაობა დღეს ქვეყნის ეკონომიკური სტაბილურობისთვის უმნიშვნელოვანესია.
მისივე შეფასებით, კომპანია მაქსიმალურად ზრუნავს დასაქმებულებზე და დაავადებათა კონტროლის ეროვნული ცენტრის რეკომენდაციებს ასრულებს.
„სასიცოცხლოდ მნიშვნელოვანია ჩვენი ეკონომიკისთვის, რომ ასეთ კრიზისულ სიტუაციაში ასეთმა საწარმოებმა და ყველა ორგანიზაციამ და კომპანიამ გააგრძელოს მუშაობა და იმუშაოს სრული დატვირთვით. ნამდვილად მისასალმებელია, რომ ჩვენი მოქალაქეების სამუშაო ადგილებს ვინარჩუნებთ და ვმუშაობთ ისეთ რეჟიმში, სადაც უნდა იყოს დაცული ჩვენი მოქალაქეების უსაფრთხოება და უნდა იყოს მორგებული ჯანდაცვის სამინისტროს რეკომენდაციებს. აქ დასაქმებული თითოეული ადამიანის როლი და წვლილი არის ძალიან მნიშვნელოვანი ჩვენი ქვეყნის წინსვლაში განსაკუთრებით ასეთ დროს და მინდა, ვუთხრა, რომ ჩვენი ქვეყნის ხვალინდელი დღე თითოეულ მათგანზეა დამოკიდებული”, – განაცხადა ზვიად შალამბერიძემ.
„ჯორჯიან მანგანეზის“ სპეციალური მმართველის ნიკოლოზ ჩიქოვანის თქმით, ფეროშენადნობთა ქარხნის ყველა საწარმოო და საყოფაცხოვრებო ობიექტზე დღეს სადეზინფექციო სამუშაოები სისტემატურად ტარდება, შენობებთან, დამონტაჟებულია ანტისეპტიკური მოწყობილობები, ტერიტორია სველი წესით მუშავდება.
დასაქმებულები აღჭურვილები არიან რესპირატორებითა და სამედიცინო ხელთათმანებით, ყოველდღიურად მიმდინარეობს თერმოსკრინინგის პროცესი, მთავრობის განკარგულების შესაბამისად, სასადილოების მუშაობა დროებით შეიზღუდა და დასაქმებულთათვის საკვების მიწოდება მშრალი ულუფების სახით ხდება, დასაქმებულთა სამუშაო ადგილებამდე უსაფრთხო გადაყვანისთვის კომპანიამ დამატებით ავტოტრანსპორტი გამოყო, რაც შესაძლებლობას იძლევა, თანამშრომლებმა სოციალური დისტანცია დაიცვან.
„COVID19-ის გამო დღეს მსოფლიო და საქართველო რთული გამოწვევის წინაშე დგას. ერთის მხრივ, ქვეყანა უხილავ მტერს, ვირუსს ებრძვის, მეორეს მხრივ კი, სასიცოცხლოდ მნიშვნელოვანია ქართული ეკონომიკის გადარჩენა. ამ ფონზე, აუცილებელია, „ჯორჯიან მანგანეზის“ საწარმოო პროცესის შეუფერხებელი და უწყვეტი მუშაობა და ჩვენ ეს შევძელით. დიდი მადლობა მინდა, გადავუხადო ჩვენი კომპანიის თითოეულ თანამშრომელს, რომლებიც საკუთარი სიცოცხლის რისკის ფასად, თავდაუზოგავად მუშაობენ. ჩვენ ყველაფერი გავაკეთეთ იმისთვის, რომ მათი უსაფრთხოება მაქსიმალურად დაცული იყოს”, – განაცხადა ნიკოლოზ ჩიქოვანმა.
აღსანიშნავია, რომ „ჯორჯიან მანგანეზი“ ქვეყანაში ერთ-ერთი უმსხვილესი დამსაქმებელია. მას ამჟამად, ჯამში, დასაქმებული ჰყავს 5 000-ზე მეტი ადამიანი, ასევე 2000-მდე კონტრაქტორი პირი. დღეს კომპანიას თავისი წილით ქვეყნის მთლიან ექსპორტში მესამე ადგილი უჭირავს და ქვეყანაში სავალუტო მასის შემოდინებაში უმნიშვნელოვანესი წილი უკავია.
ინფორმაციას იმერეთში სახელმწიფო რწმუნებულის ადმინისტრაცია ავრცელებს.
სამხრეთ აფრიკაში კორონავირუსის ინფიცირების ყოველდღიური მაჩვენებლის მკვეთრი ზრდა დაფიქსირდა. როგორც „ბიბისი“ სამხრეთ აფრიკის რესპუბლიკის ჯანდაცვის დეპარტამენტზე დაყრდნობით წერს, ქვეყანაში ბოლო 24 საათის განმავლობაში „კოვიდ-19“-ით ინფიცირების 354 ახალი შემთხვევა დადასტურდა, რაც წინა დღესთან შედარებით 73-ით მეტია. სულ ქვეყანაში რეგისტრირებულია კორონავირუსის 5 350 შემთხვევა.
ბოლო დღე-ღამის განმავლობაში, სამხრეთ აფრიკაში კორონავირუსით 10 ადამიანი გარდაიცვალა და დაავდების მსხვერპლთა საერთო რაოდენობამ 103 შეადგინა. ერთ-ერთი ბოლო გარდაცვლილი ექთანია.
შეგახსენებთ, „კოვიდ-19“-ის ეპიდემიის წინააღმდეგ ბრძოლაში სამხრეთ აფრიკის დასახმარებლად კუბის ხელისუფლებამ ქვეყანაში 30 ექიმი გაგზავნა.
ეგვიპტის შემდეგ, სამხრეთ აფრიკის რესპუბლიკაში აფრიკის კონტინენტზე კორონავირუსის გავრცელების ყველაზე მაღალი მაჩვენებელია.
მოსკოვში კორონავირუსით ბოლო დღე-ღამის განმავლობაში 65 პაციენტი გარდაიცვალა. სულ რუსეთის დედაქალაქში დაავადებას, ოფიციალური მონაცემებით, 611 ადამიანი ემსხვერპლა. შესაბამის მონაცემებს რუსული სააგენტო „ტასი“ კორონავირუსთან დაკავშირებული სიტუაციის კონტროლისა და მონიტორინგის ოპერატიულ შტაბზე დაყრდნობით ავრცელებს.
ოპერატიულ შტაბში მოსახლეობას თვითიზოლაციის რეჟიმის დაცვისკენ მოუწოდებენ.
15 აპრილის შემდეგ, მოსკოვსა და მოსკოვის ოლქში პირადი და საზოგადოებრივი ტრანსპორტით გადაადგილებისთვის სპეციალური ელექტრონული ნებართვის მიღებაა აუცილებელი.
რუსეთის ხელისუფლების ოფიციალური მონაცემებით, ქვეყანაში დადასტურებულია კორონავირუსის 99 399 შემთხვევა, გარდაიცვალა 972 ინფიცირებული, ხოლო გამოჯანმრთელდა 10 286 ადამიანი.
ნიუ იორკის შტატში კორონავირუსით ბოლო 24 საათის განმავლობაში 330 ადამიანი გარდაიცვალა. ეს მცირედით ნაკლებია წინა დღის მონაცემებთან შეადრებით, როდესაც შტატში „კოვიდ-19“-ით 335 ადამიანი დაიღუპა.
ამასთან, შემცირებულია ჰოსპიტალიზებული და ინტენსიური თერაპიის განყოფილებაში მყოფი პაციენტების რაოდენობა.
როგორც გუბერნატორმა, ენდრიუ კუომომ განაცხადა, ვირუსის გავრცელების მაჩვენებელი თანდათან იკლებს, თუმცა გარდაცვლილთა რაოდენობა კვლავ „საშინლად მაღალი“ რჩება.
ნიუ იორკის შტატში კორონავირუსით გარდაცვლილთა რაოდენობა 18 ათასს აღემატება.
შვეიცარია 11 მაისიდან კორონავირუსის გავრცელების გამო დაწესებული შემზღუდავი ზომების შემსუბუქებას გეგმავს. ინფორმაციას ამის შესახებ „ბიბისი“ ავრცელებს.
კერძოდ, შვეიცარიაში 11 მაისიდან მუშაობას განაახლებს ყველა მაღაზია, რესტორნები, ბარები და მუზეუმები.
როგორც მთავრობაში აცახდებენ, კარანტინის ფარგლებში დაწესებული ზომების შემსუბუქების ნაადრევი გადწყვეტილება იმიტომ მიიღეს, რომ კორონავირუსის ახალი შემთხვევების რაოდენობა და პაციენტთა ჰოსპიტალიზაციის მაჩვენებელი მოსალოდნელზე ჩქარა იკლებს.
როგორც „ბიბისი“ აღნიშნავს, ბოლო ათი დღის განმავლობაში შვეიცარიაში ყოველდღიურად კორონავირუსით ინფიცირების 250-ზე ნაკლები შემთხვევა გამოვლინდა.
11 მაისიდან შვეიცარიაში ასევე სკოლებში სასწავლო პროცესის განახლებაც იგეგმება.
ამასთან, ჯანდაცვის სამინისტრო მოსახლეობას აფრთხილებს, რომ ეს არ ნიშნავს იმას, რომ ცხოვრება ჩვეულ რეჟიმს დაუბრუნდება. ძალაში დარჩება მასობრივი შეკრებების აკრძალვა, რესტორნებსა და ბარებში ერთ მაგიდასთან ოთხზე მეტი ადამიანი ვერ დაჯდება, მაგიდებს შორის კი სულ მცირე ორი მეტრის დისტანცია უნდა იყოს დაცული.
თუ მოვიგებთ დროს და გამოცდილებას, ჩვენ შევძლებთ პაციენტების უფრო მარტივად გამოჯანმრთელებას, – ამის შესახებ ქირურგმა, მიუნხენის ტექნიკური უნივერსიტეტის საუნივერსიტეტო კლინიკის წამყვანმა ექიმმა, ჰელმუტ ფრიზიმ საქართველოს პირველი არხის გადაცემაში „მოამბე“ განაცხადა.
„ჩემი აზრით, ამ დაავადებასთან დაკავშირებით ჩვენ უნდა მოვიგოთ დრო, რომ მივიღოთ სამკურნალო მეთოდი, მივიღოთ ვაქცინა. თუ მოვიგებთ დროს და გამოცდილებას, ჩვენ შევძლებთ ამ ინფექციის უკეთესად მკურნალობას, ან შევძლებთ პაციენტების უფრო მარტივად გამოჯანმრთელებას. თუ გვექნება საკმარისი დრო, ყველა მოვა ჩვენს ვირუსოლოგებთან და იტყვიან – გთხოვთ, მიმკურნალეთ ამ ინფექციაზე თქვენი შესანიშნავი პრეპარატით ხუთ დღეში. თუმცა, ჩვენ ამისგან შორს ვართ“, – განაცხადა ფრიზიმ.
გადაცემის წამყვანის შეკითხვაზე, რას ეფუძნება გერმანიაში მკურნალობის პროტოკოლი და გამოიყენება თუ არა პაციენტების სამკურნალოდ „პლაქვენილი“, რომელიც პოპულარული მედიკამენტია და „კოვიდ 19“-ის სამკურნალოდ ერთ-ერთ ეფექტიან პრეპარატად მიჩნევა, ჰელმუტ ფრიზიმ განაცხადა, რომ მკურნალობის პროტოკოლი სიმპტომატური პროტოკოლია.
„პაციენტების მკურნალობა უნდა მოხდეს იმის მიხედვით, თუ რა პრობლემა აქვს „კოვიდ 19“-ით ინფიცირებულ პაციენტს, რადგან ამ დროისთვის ჩვენ ამ ვირუსის საწინააღმდეგო წამალი არ გვაქვს. ბევრი მედიკამენტის შეფასება მიმდინარეობს. ჩვენი კლინიკა ასევე აწარმოებს რამდენიმე კვლევას, სადაც მიმდინარეობს სხვადასხვა პრეპარატის გამოცდა, აქვთ თუ არა მათ შედეგი ამ დაავადების წინააღმდეგ ბრძოლაში. თუმცა, ამ დროისთვის არაფერია ხელმისაწვდომი. ასე რომ, უნდა ნახო, თუ რა პრობლემა აქვს პაციენტს და მიხედო მას. ამ დაავადების შესწავლა მხოლოდ მიმდინარეობს. ის ექვსი თვეა, რაც არსებობს, მანამდე კი საერთოდ არ არსებობდა. ასე რომ, პაციენტების მკურნალობით ამ ვირუსის შესახებ ყოველდღიურად რაღაც ახალს ვსწავლობთ მკურნალობის საუკეთესო გზის შესახებ“, – განაცხადა ფრიზიმ.
როგორც ჰელმუტ ფრიზიმ აღნიშნა, ასევე ძალიან მნიშვნელოვანია სხვა ქვეყნების გამოცდილების გაზიარება.
„ვფიქრობ, ასევე ძალიან მნიშვნელოვანია გამოცდილების გაზიარება. იმის გათვალისწინებით, თუ რა ხდება გერმანიის გარეშემო, გერმანიას გაუმართლა, რადგან ჩვენ ძალიან ყურადღებით ვიყავით და გერმანიის მთავრობა დროულად მოეკიდა ამ პრობლემას, ძალიან სერიოზულად. დეკემბერში, იანვარში და თებერვალში ამ პრობლემას ასე სერიოზულად არავინ აღიქვამდა. თუმცა, მარტში განწყობა შეიცვალა, რადგან დავინახეთ, თუ რა მოხდა იტალიაში. ჩვენ გავაცნობიერეთ, რომ დაავადება ვრცელდება, რომ არ ვიცით, როგორ ვუმკურნალოთ მას, არ გვაქვს საწინააღმდეგო მედიკამენტი და არ ვიცით, როგორ მოქმედებს ეს ვირუსი. ამიტომ, დაცვითი მექანიზმი მნიშვნელოვანი იყო. თუმცა, სპეციფიკური მკურნალობა არ არსებობს. თუ გადახედავთ გერმანულ მედიას, ყოველდღიურად წერენ რომელიმე მედიკამენტზე, რომელზეც იმედს ამყარებენ, რომ შესაძლოა, ეს არის „კოვიდ 19“-ის საწინააღმდეგო ეფექტიანი პრეპარატი. თუმცა, ამ დრომდე ჩვენ ველოდებით მას. ჩვენ იღბლიანები ვიქნებით, თუ მივიღებთ ასეთს“, – განაცხადა ფრიზიმ.
შეკითხვაზე, არის თუ არა მიუნხენის ტექნიკური უნივერსიტეტის საუნივერსიტეტო კლინიკაში ვირუსის შიდა გავრცელების შემთხვევა, მაგალითად, პაციენტიდან ექიმზე, ჰელმუტ ფრიზიმ განაცხადა, რომ ეს კითხვა ყოველთვის ღიაა, რადგან ყოველთვის კითხვის ნიშნის ქვეშ დგას, თუ ვისგან დაინფიცირდა ადამიანი ამ ვირუსით.
„რა თქმა უნდა, თუ საავადმყოფოში მუშაობ და კორონავირუსით დაინფიცირებულ პაციენტებთან პირდაპირი შეხება გაქვს, დიდი ალბათობაა, რომ ვირუსი მათგან გადაგედო. თუმცა, საღამოს სამუშაო ადგილს ტოვებ და გარეთ გადიხარ. გერმანიაში ახლა გადაადგილება შეზღუდულია და ამიტომ, პირდაპირ სახლში უნდა წახვიდე. ვფიქრობ, ამ დროისთვის ჩვენ არ გვაქვს საავადმყოფოში ინფიცირების შემთხვევები“, – განაცხადა ჰელმუტ ფრიზიმ.
ფოთიდან ლუგარის ლაბორატორიაში გაგზავნილი ორი პაციენტის ანალიზის პასუხები ცნობილია. არც ერთ მათგანს „კოვიდ 19′′ არ დაუდგინდა. ამის შესახებ საზოგადოებრივი ჯანდაცვის ცენტრის დირექტორმა, ნანა მხეიძემ განაცხადა.
„გარდა ორი პაციენტის ანალიზებისა, ლუგარის ლაბორატორიიდან დამატებით 15 ანალიზის პასუხებს ველოდებით. ისინი მედიკოსები და სამედიცინო დაწესებულებების სხვა თანამშრომლები არიან. მათი ანალიზის პასუხები ხვალ გახდება ცნობილი. რაც შეეხებათ პაციენტებს, ექიმების შეფასებით, მათი ჯანმრთელობის მდგომარეობა დამაკმაყოფილებელია. ხვალისთვის ველოდებით ცხელების ცენტრის სხვა პაციენტების კვლევების შედეგებსაც“, – განაცხადა ნანა მხეიძემ.
იემენში კორონავირუსით ინფიცირების ხუთი ახალი შემთხვევა დადასტურდა. „ბიბისის“ ინფორმაციით, „კოვიდ-19“-ის ახალი შემთხვევები ქვეყანაში მას შემდეგ გამოვლინდა, რაც გაერო-მ გამოთქვა შეშფოთება იმასთან დაკავშირებით, რომ ომით მოცულ იემენში კორონავირუსი შესაძლოა, გამოვლენის გარეშე ცირკულირებს.
აქამდე იემენში ოფიციალურად დადასტურებული იყო „კოვიდ-19“-ით ინფიცირების მხოლოდ ერთი შემთხვევა. პირველი შემთხვევა ქვეყანაში თითქმის ოთხი კვირის წინ ქვეყნის სამხრეთ-აღმოსავლეთით მდებარე ქალაქ ალ-შიჰრში გამოვლინდა.

Subsets and Splits